สำนักพัฒนาเครือข่ายการเลือกตั้ง ตั้งเป้าหมายขยายผลการดำเนินโครงการหมู่บ้านไม่ขายเสียงต้นแบบทั่วประเทศ ล่าสุดมีหมู่บ้านเข้าร่วมแล้วกว่า 2,900 แห่ง
สำนักพัฒนาเครือข่ายการเลือกตั้ง ตั้งเป้าหมายขยายผลการดำเนินโครงการหมู่บ้านไม่ขายเสียงต้นแบบทั่วประเทศ ล่าสุดมีหมู่บ้านเข้าร่วมแล้วกว่า 2,900 แห่ง
 
นายชูชาติ ครุฑใจกล้า ผู้อำนวยการฝ่ายพัฒนาเครือข่าย 2 สำนักพัฒนาเครือข่ายการเลือกตั้ง เปิดเผยถึงการรณรงค์ให้ความรู้และปลูกฝังจิตสำนึกเกี่ยวกับระบอบประชาธิปไตย ว่า ได้ส่งเสริมให้ขยายหมู่บ้านไม่ขายเสียงต้นแบบ เพื่อส่งเสริมการเรียนรู้ประชาธิปไตยระดับหมู่บ้านจนถึงระดับประเทศให้เกิดการเลือกตั้งคุณภาพ ประชาชนสามารถตัดสินใจเลือกผู้แทนเพื่อตัดปัญหาการขายเสียง หยุดวงจรการทุจริตคอร์รัปชันที่นำมาสู่การเลือกตั้งใหม่ ผ่านการดำเนินงานของศูนย์ส่งเสริมพัฒนาประชาธิปไตยระดับตำบลที่เริ่มดำเนินการมาตั้งแต่ปี 2559 ล่าสุดมีหมู่บ้านต้นแบบแล้ว 2,968 หมู่บ้าน มีการดำเนินกิจกรรม เช่น การทำประชาคม ฉันทามติตามความต้องการของคนในหมู่บ้านนำเสนอพิษภัยทางการเมืองที่มาจากการซื้อสิทธิขายเสียง ตลอดจนการเคารพศักดิ์ศรีความเป็นมนุษย์ไม่แบ่งแยกกัน เคารพสิทธิเสรีภาพ กฎหมายบ้านเมือง และกฎของหมู่บ้าน สร้างความรับผิดชอบต่อตนเอง สังคม และประเทศชาติ
 
สำหรับในช่วงที่มีการเลือกตั้งหมู่บ้านต้นแบบจะมีส่วนร่วมรณรงค์สร้างความรู้ความเข้าใจเกี่ยวกับการเมือง ติดตามนโยบายของพรรคต่างๆ ที่มาลงสมัคร ร่วมปกป้องและเฝ้าระวังการขายเสียง ตลอดจนการร่วมเป็นกรรมการประจำหน่วยเลือกตั้งและช่วยเหลือภารกิจของสำนักงานการเลือกตั้ง พร้อมวางแผนที่จะดำเนินกิจกรรมสร้างพลเมืองขยายการดำเนินให้เกิดหมู่บ้านต้นแบบครบทุกหมู่บ้านทั่วประเทศ